Alcàsser Millora Dues de les Seues Grans Avingudes
Lun, 14/02/2022 - 23:19

L'Ajuntament d'Alcàsser continua amb l'adequació dels carrers del municipi, amb l'objectiu de fer-los més transitables i accessibles. En aquesta ocasió, els treballs s'han centrat en dues de les grans avingudes d'Alcàsser, com són l'avinguda Torrent i l'avinguda Antic Regne de València. Com ha assenyalat l'alcaldessa de la localitat, Eva Zamora, «es tracta d'actuacions necessàries per a millorar la imatge del nostre poble».

D'aquesta manera, s'estan duent a terme obres de recondicionament i reasfaltat en totes dues avingudes. Així mateix, a l'avinguda Torrent es procedirà a la construcció d'un carril bici, en sintonia amb l'aposta del consistori per fomentar una mobilitat més sostenible.

L'Ajuntament destinarà un total de 321.000 euros entre les dues obres, que tindran una durada de dos mesos. Concretament, en el cas de l'avinguda Torrent està prevista una inversió que rondarà els 180.000 euros, mentre que en l'avinguda Antic Regne de València l'actuació tindrà un cost de 141.000 euros.

Tal com ha apuntat l'alcaldessa, «l'objectiu és continuar realitzat aquest tipus de treballs en aquelles vies d'Alcàsser que estiguen una mica més deteriorades per a continuar avançant en la construcció d'un poble més accessible i millorar, així, el dia a dia dels veïns i veïnes d'Alcàsser».